text: Forlystelser kun for udsatte børn
  04 april 2014 kl. 15.13
  Dagen før Legolands officielle åbning er udsatte børn inviteret på en tur i forlystelsesparken.
  En hel dag med forlystelser og oplevelser kun for en særlig gruppe af børn. Det bød fredagen på for tusindvis af børn, da Legoland åbnede dørene ind til parken for de børn, der er anbragte eller på andre måder socialt udsatte.
  Emma Kristensen, som bor på en børneinstitution, var en af dem:
  - Det er rigtig nice, at de har sat sådan en dag af for os fra børnehjem, fortalte hun til TV SYD. Emma Kristensen savner ikke at dele oplevelsen med resten af det almindelige publikum:
  - Man behøver ikke at opføre sig, du ved, pænt, hele tiden. Man kan godt være, som de andre er.
  Børneminister Manu Sareen deltog også i dagen:
  -Arrangementet er rigtig positivt ? specielt set i lyset af, at det er børn, der er lidt vanskeligt stillede, og som har nogle udfordringer. Det er vigtigt, at de får lov til at lege, siger Manu Sareen.
  Se, hvordan de udsatte børn tog imod den uofficielle åbning af forlystelserne i TV SYD.
  